

**คู่มือแบบประเมินทักษะเด็กและเยาวชนไทยในยุค VUCA World**

**(Child & Youth Skills in VUCA World: CY-VUCA-Thai 11)**

**คำชี้แจง**

 แบบประเมินทักษะเด็กและเยาวชนไทยในยุค VUCA World (Child & Youth Skills in VUCA World: CY-VUCA-Thai 11) เป็นแบบประเมินของแผนสุขภาวะเด็ก เยาวชนและครอบครัว (สำนัก 4) ที่พัฒนาขึ้นจากกรอบแนวคิด VUCA World ที่แบ่งทักษะออกเป็น 5 ด้าน ได้แก่ การจัดการตัวเอง (Self-Management) การสื่อสาร (Communication) การรวมพลังทำงานเป็นทีม (Collaboration in Teamwork) การคิดชั้นสูง (Higher Order Thinking) และการเป็นพลเมืองที่เข้มแข็ง (Active Citizen)

แบบประเมิน CY-VUCA-Thai 11 เป็นเครื่องมือที่ผ่านการวิจัยและทดสอบแล้วว่ามีประสิทธิภาพในการคัดกรองหรือประเมินทักษะเด็กและเยาวชนในยุค VUCA World ได้ดี โดยมีค่าความเที่ยงของมาตรวัดด้วยสัมประสิทธิ์ Reliability Cronbach’s alpha เท่ากับ 0.827

**คุณสมบัติของเครื่องมือ**

1) แบบประเมิน CY-VUCA-Thai 11 พัฒนาขึ้นโดยใช้กลุ่มคนเป็นมาตรฐาน (Normative Model) ในการกำหนดเกณฑ์ปกติ (Norm) เนื่องจากยังไม่มีการตรวจมาตรฐาน (Goal Standard) ของทักษะเด็กและเยาวชนไทยในยุค VUCA World ว่ามีค่าเท่าใด

 2) การพัฒนาแบบประเมิน CY-VUCA-Thai 11 ผ่านการทบทวนวรรณกรรมที่เกี่ยวข้อง จากนั้นสร้างเป็นข้อคำถามให้สอดคล้องกับกรอบแนวคิด และตรงตามเนื้อหาที่ต้องการประเมิน (Content Validity) จากนั้นนำลงไปทดสอบรอบแรกกับกลุ่มตัวอย่างขนาดเล็ก (85 คน) ด้วยข้อคำถามทั้งหมด 25 ข้อ คัดกรองข้อคำถามโดยใช้สถิติ Factor Analysis ที่สามารถจัดหมวดหมู่ได้ครบ 7 องค์ประกอบและอธิบายเนื้อหาร่วมกันได้มากกว่าร้อยละ 70 จึงจัดว่าเนื้อหาของจำนวนข้อคำถามครอบคลุมในเกณฑ์ค่อนข้างเหมาะสม ตลอดจนหาความเที่ยงของ มาตรวัดด้วย Reliability Cronbach’s Alpha ที่อยู่ในเกณฑ์ดีมีค่าตั้งแต่ 0.7 ขึ้นไป เมื่อได้ข้อคำถามที่มีจำนวนข้อและเนื้อหาเข้าเกณฑ์มาตรฐาน แล้วจึงนำลงไปทดสอบรอบที่สอง ที่มีขนาดกลุ่มตัวอย่างที่ใหญ่ขึ้นกว่าเดิมเพื่อดู External Reliability

 3) ผลการวิเคราะห์ข้อมูลรอบแรก จากจำนวนข้อคำถาม 25 ข้อ สามารถสกัดจำนวนข้อคำถามที่ใช้ได้ 11 ข้อ มีความสามารถอธิบายเนื้อหาร่วมกันได้ (Common Variance) 73.24% และค่าความเที่ยงของคะแนนการวัด (Cronbach’s Alpha) 0.751 และเมื่อนำไปใช้ในกลุ่มตัวอย่างขนาดใหญ่ในพื้นที่อื่นจำนวน 439 คน พบว่า ได้ค่าความสามารถอธิบายเนื้อหาร่วมกันเพิ่มขึ้น (Common Variance) 73.32% และค่าความเที่ยงของคะแนนการวัด (Cronbach’ s Alpha) 0.827

**ข้อกำหนดและคำชี้แจงในการประเมิน**

 1) แบบประเมินนี้เหมาะสำหรับเด็กที่มีอายุตั้งแต่ 15 ปีขึ้นไป (ไม่จำกัดเพศ)

 2) การประเมินใช้เวลาประมาณ 10-15 นาที

 3) ก่อนเริ่มทำแบบประเมิน ควรทำความเข้าใจกับตัวเด็กให้เข้าใจว่า

 - การประเมินนี้เป็นเพียงการประเมินและคัดกรองทักษะในการดำเนินชีวิตทั่วไปเท่านั้น

- อธิบายวัตถุประสงค์ และเป้าหมายของการประเมินให้เด็กและเยาวชนเข้าใจก่อนเริ่มประเมิน

 และให้เวลามากพอในการตัดสินใจเลือกข้อที่สอดคล้องกับสถานการณ์จริงของเด็กให้มากที่สุด

- ขอให้ตอบแบบประเมินให้ครบทุกข้อ และ ในแต่ละข้อให้เลือกตอบข้อเดียวเท่านั้น

4) แบบประเมินนี้เหมาะกับการประเมิน ณ สถานการณ์ปัจจุบันของเด็ก เพื่อความเที่ยงตรงและแม่นยำ

 ที่สุด และไม่แนะการนำไปใช้เพื่อการประเมินย้อนหลัง (Retrospective Recall Evaluation)

5) เพื่อให้การประเมินเป็นไปตามนโยบายคุ้มครองข้อมูลส่วนบุคคล (PDPA) และ พรบ. คุ้มครองเด็ก แนะนำให้มีกระบวนการให้ข้อมูลและขอความยินยอมจากพ่อแม่ ผู้ปกครองของเด็กก่อนทำการประเมิน มีกระบวนการรักษาความลับ และบริหารจัดการการจัดเก็บข้อมูลให้ยากต่อการเข้าถึงของบุคคลอื่น โดยไม่ระบุข้อมูลส่วนบุคคลจริงของเด็ก โดยสามารถใช้นามสมมุติหรือเลขรหัสแทน

**การให้คะแนน**

แต่ละข้อมีวิธีการให้คะแนนดังนี้

 น้อยที่สุด ให้ 1 คะแนน

 น้อย ให้ 2 คะแนน

 ปานกลาง ให้ 3 คะแนน

 มาก ให้ 4 คะแนน

 มากที่สุด ให้ 5 คะแนน

**การแปลผลการประเมิน**

แบบประเมินทักษะเด็กและเยาวชนไทยในยุค VUCA World 11 ข้อ มีคะแนนเต็มทั้งหมด 55 คะแนน เมื่อได้ข้อมูลจากการประเมินแล้ว และรวมคะแนนทุกข้อได้คะแนนเท่าไหร่ สามารถนำมาเปรียบเทียบกับเกณฑ์ปกติที่กำหนดดังนี้

 คะแนน 45-55 คะแนน หมายถึง มีทักษะในยุค VUCA World ในระดับมาก

คะแนน 33-44 คะแนน หมายถึง มีทักษะในยุค VUCA World ในระดับปานกลาง

คะแนน 0-32 คะแนน หมายถึง มีทักษะในยุค VUCA World ในระดับน้อย

|  |  |  |  |  |  |
| --- | --- | --- | --- | --- | --- |
| **แบบประเมินทักษะเด็กและเยาวชนไทยในยุค VUCA World** | **น้อยที่สุด** | **น้อย** | **ปานกลาง** | **มาก** | **มากที่สุด** |
| 1. ฉันสามารถตั้งเป้าหมายและเรียนรู้สิ่งต่างๆ ได้ด้วยตัวเอง |  |  |  |  |  |
| 2. ฉันมีวินัยในการควบคุมตัวเอง เพื่อบรรลุเป้าหมายที่กำหนดไว้ |  |  |  |  |  |
| 3. ฉันจัดการเวลาและทรัพยากรของตัวเองที่มี ได้อย่างเป็นระบบ |  |  |  |  |  |
| 4. ฉันปรับตัวและคุ้นเคยกับสังคมยุคดิจิทัลได้เป็นอย่างดี  |  |  |  |  |  |
| 5. ฉันคิดว่าความแตกต่างทางความคิดและวัฒนธรรมเป็นเรื่องปกติของสังคม |  |  |  |  |  |
| 6. ฉันมักได้รับเลือกให้เป็นผู้นำ-แกนนำในการทำกิจกรรมต่างๆ  |  |  |  |  |  |
| 7. ฉันสามารถแก้ไขความขัดแย้งต่างๆ ที่เกิดขึ้นได้ด้วยสันติวิธี |  |  |  |  |  |
| 8. ในการทำงานหนึ่งๆ ฉันมักเตรียมทางเลือกอื่นเผื่อไว้เสมอ  |  |  |  |  |  |
| 9. ฉันพร้อมปรับปรุง-แก้ไข ตามคำวิพากษ์วิจารณ์ของคนอื่นเสมอ |  |  |  |  |  |
| 10. ฉันไม่ชอบที่จะล้ำเส้นใคร หรือ ให้ใครมาล้ำเส้นของฉัน |  |  |  |  |  |
| 11. ฉันไม่เห็นด้วยกับการเอาเปรียบคนอื่นเพื่อประโยชน์ส่วนตน  |  |  |  |  |  |